tttarun/llama2_hindi huggingface dataset:
'रामचंद्रिका' की संवाद-योजना पर संक्षिप्त टिप्पणी करें।
उत्तर :
हल करने का दृष्टिकोण:
• भूमिका
• 'रामचंद्रिका' की संवाद-योजना के बारे में
• निष्कर्ष
'रामचंद्रिका' की रचना केशवदास में 1601 ईस्वी में की है। इसमें कवि ने राम कथा का वर्णन किया है। हिंदी साहित्य के इतिहास में अपनी जिन विशिष्टताओं के कारण केशवदास महत्वपूर्ण स्थान रखते हैं उनमें सबसे प्रमुख 'रामचंद्रिका' की संवाद-योजना है।
'रामचंद्रिका' के प्रमुख संवादों में 'राम-परशुराम संवाद', 'राम-लक्ष्मण संवाद', 'रावण-अंगद संवाद' आदि शामिल है खास बात यह है कि 'रामचंद्रिका' का कथानक संवादों के सहारे ही विकसित हुआ है। संवादों के माध्यम से ही पात्रों के चरित्र का उद्घाटन हुआ है। यह किसी भी प्रबंध काव्य में संवादों की सफलता का चरम स्तर हो सकता है। आचार्य शुक्ल ने कहा भी है-
'रामचंद्रिका' में केशव को सबसे अधिक सफलता मिली है संवादों में।xxxx उनका 'रावण-अंगद संवाद' तुलसी के संवादों से कहीं अधिक उपयुक्त एवं सुंदर हैं।
'रामचंद्रिका' के संवादों में कहीं-कहीं 'गागर में सागर' वाली कहावत चरितार्थ हुई है। लंबे प्रसंग को संवाद में अत्यंत संक्षिप्त रूप में रख देना केशव की विशेषता है। उदाहरण के लिये दशरथ की मृत्यु, राम लक्ष्मण सीता के वन-गमन की सूचना केशवदास ने एक ही पंक्ति में कहलवा दी है-
"मातु कहाँ नृपतात? गए सुरलोकहिं, क्यों, सुत शोक लये।"
रामचंद्रिका के संवादों में वक्रोक्तियों का प्रखर स्वरूप विशेष रूप से मिलता है। राम-परशुराम संवाद तो प्रसिद्ध रहे ही हैं पर अंगद-रावण संवाद में पर्याप्त व्यंग्यात्मकता दिखती है। रावण-अंगद संवाद का एक उदाहरण दृष्टव्य है-
"राम को काम कहा? रितु जीतहिं, कौन कबै रिपु जीत्यौं कहाँ?"
फड़कती हुई सजीव भाषा में क्रोध व उत्साह जैसे भावों की सुंदर व्यंजना इन संवादों की सर्वाधिक महत्वपूर्ण विशेषता है। राम-लक्ष्मण-परशुराम संवाद इस दृष्टि से बहुत सुंदर है जो ओज-गुण की दृष्टि से किसी भी अन्य कविता पर भारी पड़ता है। नाटककीयता भी केशव दास के संवादों की महत्वपूर्ण विशेषता है। नाटकों में जो प्रभाव क्षमता अभिनय द्वारा आते हैं वहीं रामचंद्रिका में सुंदर, सजीव, उत्कृष्ट संवादों द्वारा आ गई है। समग्रत: केशवदास को रामचंद्रिका की संवाद योजना में अद्वितीय सफलता प्राप्त हुई है। इन जैसा संवाद-सौष्ठठव अन्यत्र दुर्लभ है।
आदिकालीन काव्य अपनी परिस्थितियों की उपज थीं। चर्चा कीजिये।
उत्तर :
हल करने का दृष्टिकोण:
• भूमिका
• आदिकालीन पृष्ठभूमि
• काव्य पर आदिकालीन पृष्ठभूमि का प्रभाव
• निष्कर्ष
साहित्य का वातावरण शून्य में निर्मित नहीं होता है। साहित्यिक रचनाओं के पीछे ऐतिहासिक शक्तियों और सामाजिक संस्थाओं का योगदान होता है। अतः आदिकालीन साहित्य पर समाजिक, आर्थिक गतिविधियों, धार्मिक विचार इत्यादि द्वारा पड़ने वाले प्रभाव पर विचार करना ज़रूरी है।
7वीं-8वीं शताब्दी से 12 वीं शताब्दी तक के राजनीतिक घटनाचक्र ने हिंदी साहित्य को भाषा और भाव दोनों तरह से प्रभावित किया। इस युग में केंद्रीय सत्ता का ह्रास हुआ एवं छोटे-छोटे राज्यों का उदय हुआ। जिस कारण संस्कृत भाषा की केंद्रीयता भी समाप्त होने लगी एवं साहित्य रचनाएँ आम बोलचाल की भाषा में होने लगी। प्राकृत व अपभ्रंश को महत्व दिया जाने लगा।
ना केवल राजनीतिक स्तर पर क्षेत्रीय अस्मिता का वर्चस्व बढ़ा बल्कि भाषा के स्तर पर भी हिंदी, बांग्ला, असमिया आदि भाषा के निर्माण की प्रवृत्ति बढ़ी। राज दरबार में पांडित्य प्रदर्शन के स्थान पर अनुभव की जीवंतता अनिवार्य हो गई। चारण युद्ध क्षेत्र में अनुभव प्राप्त करते थे इसलिए उनकी रचना में अनुभूति की वास्तविकता होती थी। आदिकाल का रासो साहित्य इसका श्रेष्ठ उदाहरण है।
इस युग में चार वर्ण थे तथा अनेक जातियों एवं जातियों में बँटकर भारत सामाजिक आदर्श खो चुका था। जिस कारण कुछ वर्गो एवं जातियों ने ब्राह्मणों में वैदिक परंपरा के कर्मकांडों को चुनौती देने की कोशिश की इसका जीवंत उदाहरण सिद्ध-नाथ जैन साहित्य में मिलता है। केंद्रीय सत्ता के ह्रास के कारण सामंती शासन की शुरुआत हुई जिस कारण स्त्रियों की दशा में और गिरावट आई न केवल समाज बल्कि धर्म के क्षेत्र में भी देवदासी प्रथा अपने चरम पर था। इसी कारण सिद्धों में जहाँ नारी भोग की वस्तु समझी गई तो वहीं नाथों में त्याज्य मानी गई।
केंद्रीय सत्ता समाप्त होने के कारण अखिल भारतीय व्यापार का भी ह्रास हो रहा था। नगर उजाड़ हो रहे थे। इससे संपर्क सूत्र कमजोर हो गया था एवं सामान्य संपर्क भाषा का विकास अवरुद्ध हो गया। इसलिए प्रादेशिक विविधता साहित्य का आधार हो गए। 
इस समय बौद्ध धर्म का विकास हीनयान, वज्रयान इत्यादि शाखाओं में होने लगा था। बौद्ध धर्म की शाखाओं में मंत्र, तंत्र, हठयोग आदि के साथ पंच मकारों, मांस, मिथुन, मत्स्य, मद्य, मुद्रा को भी विशेष स्थान प्राप्त होता जा रहा था। जिस कारण समाजिक क्षति हुई। 
इस प्रकार हम देखते हैं धर्म, सामाजिक संस्थाएँ, राजनीतिक स्थिति इत्यादि मिलकर आदिकालीन साहित्य की पृष्ठभूमि तैयार करते हैं।
केशवदास द्वारा रचित रामचंद्रिका पर संक्षिप्त टिप्पणी करें।
उत्तर :
हल करने का दृष्टिकोण
• भूमिका
• रामचंद्रिका का परिचय एवं विशेषताएं
• निष्कर्ष
केशवदास की कृतियों में 'रामचंद्रिका' सर्वाधिक प्रसिद्ध है, जिसका रचनाकाल 1601 ई. है। इसमें रामकथा का वर्णन किया है एवं रामकथा के प्रमुख प्रसंगों को चुनकर और उन्हें विभिन्न छंदों में क्रम देकर छंदबद्ध कर दिया गया है
रामचंद्रिका की विशेषताएँ :-
कथानक योजना: रामचंद्रिका में कुछ प्रसंग असाधारण रूप से समृद्ध और सशक्त हैं पर कुछ शिथिल और कमज़ोर हैं। कथानक के निर्माण में बाल्मीकि आदि प्रसिद्ध कवियों की राम कथा तथा भागवत आदि पुराणों के अतिरिक्त केशवदास में संस्कृत के साहित्य ग्रंथों से भी पर्याप्त सहायता ली है, जिनमें 'हनुमान्नाटक' एवं 'प्रसन्नराघव' प्रमुख हैं। संवादों की नाटकियता तथा और उक्ति वैचित्र्य पर इन ग्रंथों का विशेष प्रभाव पड़ा है।
संवाद योजना: रामचंद्रिका की विशिष्टता उसकी संवाद योजना है। इनके जैसा संवाद कोई प्राचीन कवि नहीं लिख सका है। आचार्य शुक्ल ने कहा है, "रामचंद्रिका में केशव को सबसे अधिक सफलता मिली है। xxxx संवादों में उनका रावण अंगद संवाद तुलसी के संवाद से कहीं अधिक उपयुक्त एवं सुंदर है।" उदाहरण के लिये निम्नलिखित पंक्ति में संवादों की तीव्रता और चुस्ती द्रष्टव्य है क्योंकि एक ही कथन में चार संवाद के दिये गए हैं-
"मातु कहाँ नृपतात? गए सुरलोकहिं। क्यों? सुत शोक लये।"
छंद योजना: 'रामचंद्रिका' की छंद योजना भी विशिष्ट है। उनकी बहु-छंद की कल्पना नई वस्तु है। महाकाव्य और प्रबंध काव्य के अन्य रूपों में संस्कृत और हिंदी दोनों भाषाओं में केशव ने जैसी छंद योजना की है वह प्राप्त नहीं होती। 
जीवन दृष्टि: 'रामचंद्रिका' में केशवदास ने रामकथा को नए तरीके से प्रस्तुत किया है। इसकी कथा संघर्ष की कथा नहीं है। ना तो वह सिर्फ भक्ति की रचना है। उसमें मौलिक तरीका अपनाते हुए भक्ति और राज वैभव दोनों पक्षों पर सामान बल दिया गया है। कवि ने इसमें जो जीवन दृष्टि अपनाई है उसमें लौकिक और पारलौकिक का अलगाव या विरोध लक्षित नहीं होता। केवल अंत में ज्ञान त्याग और भक्तों की वरीयता अवश्य सिद्ध होती है जो भारतीय संस्कृति की केंद्रीय विशेषता रही है।
आलोचना के बिंदु
'रामचंद्रिका' में केशवदास ने उचित संबंध-निर्वाह नहीं किया है। इसमें मार्मिक प्रसंगों का ध्यान ठीक से नहीं रखा गया है। जैसे एक छंद में राम का राज्याभिषेक, दूसरे छंद में राम को वनवास व भरत को राज देने का वरदान मांगना चित्रित कर दिया है। शुक्ल जी ने कहा है कि केशव में संबंध निर्वाह की क्षमता नहीं थी। उन्होंने यह भी कहा है कि राम की कथा के भीतर जो मार्मिक स्थल है उनकी ओर केशव का ध्यान बहुत कम गया है। तुलसीदास ने राम वन गमन प्रसंग को इतना मार्मिक व जीवंत बना दिया था जबकि केशव के लिए वह एक सूचना मात्र रह गया।
हालाँकि रामचंद्रिका में बहु-छंदों की कल्पना नई वस्तु है किंतु शुक्ल जी ने इसकी आलोचना करते हुए इसे 'छंदों का अजायबघर' कहा है उनका दावा है कि 'रामचंद्रिका' में छंद प्रयोग भाषा में प्रवाह एवं जीवंतता उत्पन्न नहीं करता।
समग्रत: केशवदास को रामचंद्रिका के संवाद योजना, कथानक योजना में अद्वितीय सफलता प्राप्त हुई है। इनके जैसा संवाद दुर्लभ है किंतु छंद योजना एवं कथा के मार्मिक प्रसंगों को केवल सूचना मात्र के रूप में प्रस्तुत करने के कारण 'रामचंद्रिका' 'रामचरितमानस की तरह लोक ग्राही न हो सकी रामचंद्रिका
क्या 'आदिकाल' नामकरण उपयुक्त है? चर्चा कीजिये।
उत्तर :
हल करने का दृष्टिकोण:
• भूमिका
• आदिकाल  के नामकरण में विवाद के बिंदु
• आदिकाल नामकरण के पीछे का तर्क
• निष्कर्ष

हिंदी साहित्येतिहास लेखन में सर्वाधिक विवादास्पद प्रसंगों में से एक यह है कि इसके आरंभिक काल के लिए सर्वश्रेष्ठ नाम कौन सा हो सकता है? किसी साहित्यिक युग का समुचित नामकरण वह होता है जो उस युग की साहित्यिक प्रवृत्तियों का बोधकराता है। आदिकाल के संबंध में यह प्रश्न जटिल इसलिये है कि कई अनसुलझे प्रश्न इसमें शामिल हैं, जैसे- हिंदी भाषा का आरंभ सातवीं सदी से माना जाए या 10 वीं या 12 वीं सदी से; धार्मिक संप्रदाय की रचनाओं को साहित्य माना जाए या नहीं; कौन सी रचना प्रमाणिक है और कौन सी रचनाएँ अप्रमाणिक हैं?
नामकरण का प्रथम प्रयास जॉर्ज ग्रियर्सन ने "द मॉडर्न वर्नाकुलर लिटरेचर नदर्न हिंदुस्तान" में किया व इसे 'चारण काल' कहा इसके पश्चात मिश्र बंधु ने इसे 'प्रारंभिक काल' कहा तो आचार्य महावीर प्रसाद द्विवेदी ने 'बीजपवन काल' कहा क्योंकि यही वह काल था जहाँ से हिंदी साहित्य की शुरुआत हुई और आगे के साहित्य की प्रवृत्तियाँ भी बीज रूप में यहाँ दिखती हैं किंतु यह दोनों नाम अत्यंत सामान्य व अपर्याप्त हैं एवं 'चारण काल' नाम इसलिए सही नहीं है क्योंकि इस काल में केवल चारण काव्य नहीं लिखा गया।
इस श्रृंखला में पहला महत्वपूर्ण प्रयास आचार्य शुक्ल ने किया और अपनी विधेयवादी दृष्टि के आधार पर इसे 'वीरगाथा काल' कहा। किंतु यदि इस काल की रचनाओं को समग्र रूप से देखा जाए तो इसमें न केवल वीरगाथा काव्य बल्कि धार्मिक सांप्रदायिक काव्य, लौकिक काव्य (विद्यापति एवं अमीर खुसरो) इत्यादि, भी लिखा गया है। अतः यह नाम इस काल को समुचित रूप से व्याख्यायित नहीं कर पाता है।
आचार्य शुक्ल के उपरांत आचार्य हजारी प्रसाद द्विवेदी ने इस काल को 'आदिकाल' कहा इसके पीछे मूल तर्क यह था कि संपूर्ण आदिकाल में किसी भी साहित्यिक प्रवृत्ति को केंद्रीय नहीं माना जा सकता है जो उसे पूर्णता में व्यक्त करे। इस नामकरण से इस काल में रचित लगभग सभी प्रकार के काव्यों, जैसे- सिद्ध-नाथ साहित्य, जैन साहित्य, लौकिक साहित्य, वीरगाथा सहित्य की धारा भी शामिल हो जाती है।
वस्तुतः इस काल की वैविध्यपूर्ण साहित्यिक प्रवृत्तियों को समेटने के लिये कोई भी प्रवृत्ति सूचक नामकरण अनुपयुक्त है क्योंकि इस काल में कोई केंद्रीय तथा सर्व समावेशी प्रवृत्ति है ही नहीं। अतः निर्विशिष्ट नामकरण ही इस काल के लिये उचित हो सकता है। इस दृष्टि से 'आदिकाल' इस काल हेतु सर्वश्रेष्ठ नामकरण प्रतीत होता है। इससे ना केवल आरंभ का संकेत मिलता है बल्कि आगे आने वाले युगों में दिखने वाली वीरता, आध्यात्मिकता तथा श्रृंगारिका जैसी प्रवृत्तियाँ भी यहीं से विकसित हुई हैं।
"पृथ्वीराज रासो एक हिंदी साहित्य का पहला महाकाव्य है।" इस कथन से आप कहाँ तक सहमत हैं? अपने उत्तर के पक्ष में उचित तर्क दीजिये।
उत्तर :
हल करने का दृष्टिकोण:
• भूमिका
• कथन के पक्ष में तर्क
• कथन के विपक्ष तर्क
• निष्कर्ष
किसी भी रचना को महाकाव्य मानने की दो प्रकार की कसौटियाँ होती हैं- पारंपरिक एवं आधुनिक।
यदि पारंपरिक कसौटियों की बात करें तो महाकाव्य मानने के लिए रचना में निम्नलिखित गुण होने चाहिये:
महाकाव्य का नायक धीरोदात्त एवं उच्च कुल का होना चाहिये।
रचना में वीर, श्रृंगार या शांत में से कोई एक अंगी रस होना चाहिये।
कम से कम आठ या उससे अधिक सर्ग होने चाहिये।
छंद वैविध्य, चारों पुरुषार्थों का वर्णन, सज्जन-प्रशंसा, दुर्जन-निंदा इत्यादि जैसे तत्त्व भी होने चाहिये।
यदि 'पृथ्वीराज रासो' को उपरोक्त कसौटियों पर कसें तो-
नायक पृथ्वीराज के उच्च कुल से होने में कोई शक नहीं है तथा उसमें वीरता जैसे गुण इतने अधिक हैं कि उसे धीरोदात्त मानने में भी कोई समस्या प्रतीत नहीं होती है।
रचना में अधिकांश प्रसंग वीरता की अनुभूति तो कराती ही है तथा इसकी परिणति भी वीरता का गहरा प्रभाव छोड़ती है। अतः इस प्रबंध काव्य का अंगी रस वीर है।
'पृथ्वीराज रासो' सर्गों में नहीं बल्कि समयों में विभाजित है, जो लगभग हर घटना के बाद बदल जाते हैं। इसमें कुल 69 समय हैं जो निश्चय ही 8 सर्गों से अधिक है।
यदि छंद वैविध्यता की बात करें तो चंदवरदाई ने इसमें लगभग 68 प्रकार के छंदों का प्रयोग किया है। डॉ. नामवर सिंह के अनुसार, चंद को हिंदी में छंदों का राजा कहा जा सकता है।
इन सबके अलावा इस काव्य में मंगलाचरण, सज्जन-प्रशंसा, दुर्जन-निंदा, भाषागत वैविध्यता, युद्ध वर्णन, आखेट, विवाह, ऋतु, प्रकृति, नगर वर्णन इत्यादि, के भी तत्त्व पर्याप्त मात्रा में उपलब्ध हैं।
यदि आधुनिक कसौटी की बात करें तो डॉक्टर नगेंद्र ने माना है कि अब किसी रचना का महाकाव्य होना उदात्त कथानक, उदात्त चरित्र, उदात्त भाव, उदात्त कार्य तथा उदात्त शैली जैसे तत्त्वों की उपस्थिति के आधार पर तय होना चाहिए न कि परंपरागत आधारों पर।
इन लक्षणों पर कसे तो 'पृथ्वीराज रासो' का महाकाव्य तो कुछ कमज़ोर प्रतीत होता है। रचना का कथानक युद्ध और वीरता के वर्णन से भरा पड़ा है किंतु इसके लिए कोई बड़ा उद्देश्य नज़र नहीं आता है। नायक पृथ्वीराज शक्तिशाली और वीर तो है किंतु उसमें संयम और धैर्य जैसे गुणों की कमी प्रतीत होती है। उदात्त भाव की बात करें तो रचना में विद्यमान वीरता का भाव उदात्त माना जा सकता है जहाँ तक शैली का प्रश्न है छंद, अलंकार और कथानक रूढ़ि जैसे तत्वों का बेहतर प्रयोग है किंतु भाषा का व्याकरणिक पक्ष कमज़ोर है।
निष्कर्षत: हम यह कर सकते हैं कि 'पृथ्वीराज रासो' पारंपरिक कसौटियों पर तो महाकाव्य सिद्ध होता ही है, आधुनिकता कसौटियों पर भी कुछ सीमाओं के साथ इसे महाकाव्य माना जा सकता है। आचार्य शुक्ल ने 'पृथ्वीराज रासो' के महाकाव्यत्व का समर्थन करते हुए कहा है कि, "चंद हिंदी के प्रथम महा कवि माने जाते हैं और इनका पृथ्वीराज रासो हिंदी का प्रथम महाकाव्य है।"
जैन कवि हेमचंद्र पर संक्षिप्त टिप्पणी लिखें।
उत्तर :
हल करने का दृष्टिकोण:
• भूमिका
• कवि हेमचंद्र का परिचय
• हेमचंद्र का साहित्य लेखन
हेमचंद्र ग्यारहवीं शताब्दी के कवि है। ये अपनी विद्या एवं पांडित्य के कारण विख्यात थे। इन्हें गुजरात के राजा सिद्धराज जयसिंह एवं उसके पश्चात कुमारपाल द्वारा सम्मानित किया गया। इन्होंने जैन मुनियों के नैतिक उपदेशों एवं शिक्षाओं को प्रसारित करने हेतु कई रचनाएँ की जिनमें से 'सिद्ध हेम शब्दानुशासन' , 'देशी नाममाला' एवं 'कुमारपाल चरित' प्रमुख हैं।
इसके अलावा इन्होंने जैन सिद्धांतों के अपवाद के रूप में वीरता एवं श्रृंगार से पूरित कविताएँ भी लिखी। वीरतापूर्ण कविता के उदाहरण के तौर पर-
"खग्ग विसाहिउ जहिं लहहुँ, पिय ताहि देसहिं जाहुँ।
रण दुब्भिक्खें भग्गाइँ, विणु जुज्झें न बलाहुँ।।"
यहाँ नायिका नायक से कहती है कि मुझे उस देश ले चलो जहाँ तलवारों का व्यवसाय होता हो। यहाँ तो युद्धों का अकाल पड़ गया है और बिना युद्ध के हम कमज़ोर हो जाएँगे।
इनकी कविता में कहीं-कहीं वीरता एवं आत्मसम्मान के भाव भी प्रकट होते हैं। जैसे-
"भल्ला हुआ जू मारिया बहिणी महारा कंतु।
लज्जेजं वयंसिअहु जइ भग्गा घर एंतु।।"
न केवल वीरता एवं आत्मसम्मान से जुड़े तत्त्व बल्कि श्रृंगार के तत्त्व भी इनकी कविताओं में दिखते हैं। जैसे-
"सिरी जरखंडी लोअडी, गलि मणियडा न बीस।
तो वि गोट्ठडा कराविआ, युद्धहे उट्ठ बईस।।"
हेमचंद्र ने व्याकरण के नियमों को भी अपनी कविताओं में स्पष्ट किया है इनकी रचना 'सिद्ध हेम शब्दनुशासन' प्राकृत-अपभ्रंश का व्याकरण है इस रचना के कारण इन्हें 'प्राकृत का पाणिनी' भी कहते हैं इनके द्वारा प्रयुक्त प्राकृत भाषा में प्राकृत की स्वाभाविक सुगंध प्रकट होती है।
सिद्ध - नाथ साहित्य साहित्य है या नहीं? सतर्क विवेचना कीजिये।
उत्तर :
हल करने का दृष्टिकोण:
• भूमिका
• सिद्ध नाथ साहित्य के साहित्य होने के विपक्ष में तर्क
• सिद्ध नाथ साहित्य के साहित्य होने के पक्ष में तर्क
• निष्कर्ष
हिंदी साहित्य के इतिहास में यह प्रश्न सर्वाधिक विवादास्पद रहा है कि सिद्ध-नाथ साहित्य, साहित्य है या नहीं। इस प्रश्न के उठने का कारण है कि आचार्य रामचंद्र शुक्ल इसे हिन्दी साहित्य में शामिल करने के पक्ष में नहीं है जबकि, आचार्य हजारी प्रसाद द्विवेदी इसके पक्ष में हैं।
सिद्ध-नाथ साहित्य के साहित्य होने के विपक्ष में तर्क:
सिद्ध-नाथ साहित्य काव्यशास्त्रीय मानदंडों पर खरा नहीं उतरता है।
आचार्य शुक्ल के अनुसार, सिद्ध-नाथ काव्यों की अंतर्वस्तु मूल रूप से धार्मिक-सांप्रदायिक है तथा इसमें अप्रतित्व दोष है।
सिद्ध-नाथ साहित्य में बहुत से ऐसे प्रसंग मिलते हैं जहाँ सांप्रदायिकता का शुष्क प्रचार मात्र दिखता है ना कि कोई साहित्यिक तत्त्व।
यदि परिभाषिक शब्दों को छोड़ भी दिया जाए तो इन कविताओं का एक अंश ऐसा है जो पाठक को समझ तो आता है लेकिन उसके मर्म को छू नहीं पाता है।
सिद्ध-नाथ साहित्य के साहित्य होने के पक्ष में तर्क:
वास्तव में सिद्ध-नाथ साहित्य काव्यशास्त्रीय मानदंडों पर भले खरा न उतरे, इनमें प्रवाहमयी भाषा भले ना हो किंतु कई प्रसंगों में सामाजिक हित की भावना स्पष्ट दिखती है।
यदि धार्मिक काव्य होने के कारण इन्हें हिन्दी साहित्य में शामिल नहीं किया जा सकता है तो इस आधार पर पूरा भक्तिकाल ही हिन्दी साहित्य से बाहर हो जाएगा जबकि जॉर्ज ग्रियर्सन ने इसे हिन्दी साहित्य का स्वर्ण युग कहा है।
सुसंस्कृत भाषा कबीर की भी नहीं थी किंतु वो अपनी सामाजिक चेतना के कारण प्रखर कवि सिद्ध हुए।
इतना ही नहीं, सिद्ध-नाथ काव्यों में कहीं-कहीं शिल्पगत सामर्थ्य भी दिखता है। कुछ जगहों पर शब्दों के चयन, भाषा के प्रवाह, प्रतीकों एवं बिंबों के कुशल प्रयोग के कारण उन्हें कवि कहने का मन होता है।
निष्कर्षत: हम कह सकते हैं कि सिद्ध नाथ साहित्य भले ही अपनी धार्मिक मान्यताओं के प्रचार हेतु लिखे गए हों किंतु उनकी सामाजिक संवेदना, जैसे- सिद्धों द्वारा कर्मकांडों एवं बाह्य आडंबरों का विरोध, नाथों का आचरण शुचिता पर बल, के कारण इनके हिन्दी साहित्य के विकास में एक महत्त्वपूर्ण भूमिका को लेकर विद्वानों में लगभग सहमति है।
विद्यापति भक्त कवि हैं या श्रृंगारिक? सतर्क विश्लेषण कीजिये।
उत्तर :
हल करने का दृष्टिकोण:
• भूमिका
• विद्यापति के भक्त कवि होने के पक्ष में तर्क
• विद्यापति के श्रृंगारिक कवि होने के पक्ष में तर्क
विद्यापति की प्रसिद्धि का मूल आधार उनकी रचना पदावली है। पदावली में भक्ति विषयक पद भी हैं और श्रृंगार विषयक पद भी। संभवत: पदावली के आधार पर ही विद्वानों ने यह प्रश्न उठाया कि विद्यापति भक्त कवि हैं या श्रृंगारिक?
जार्ज ग्रियर्सन, बाबू श्याम सुंदर दास, तथा बाबू ब्रजनंदन सहाय जैसे कुछ विद्वानों ने विद्यापति को भक्त कवि माना है। वहीं दूसरी ओर आचार्य रामचन्द्र शुक्ल, बाबू राम सक्सेना, डॉक्टर राम कुमार वर्मा और बच्चन सिंह जैसे विद्वानों ने विद्यापति को श्रृंगारिक कवि कहा है।
विद्यापति को श्रृंगारिक कवि मानने के पीछे तर्क:
पदावली में संयोग श्रृंगार पदों की अधिकता है।
विद्यापति शैव थे अत: यदि भक्ति करनी होती तो शिव-पार्वती की करते न कि राधा कृष्ण की।
विद्यापति ने अपने आश्रयदाता राजा शिव सिंह की प्रशंसा एवं मनोरंजन हेतु कृष्ण का प्रतीकात्मक प्रयोग किया है जो वास्तव में शिव सिंह ही है।
विद्यापति के काव्य में विद्यमान भक्ति तत्त्व की सबसे तीखी आलोचना आचार्य शुक्ल करते हैं और लिखते हैं कि "आध्यात्मिक रंग के चश्में आजकल बहुत सस्ते हो गए हैं। उन्हें चढ़ाकर जैसे कुछ लोगों ने 'गीत-गोविंद' को आध्यात्मिक संकेत बताया है वैसे ही विद्यापति के इन पदों को भी।"
श्रृंगार विषयक इन्हीं तर्को के आधार पर विद्यापति के काव्य को निराला 'नागिन की लहर' कहते हैं तो बच्चन सिंह 'खजुराहों की मंदिरों वाली आध्यात्मिकता' बताते हैं।
विद्यापति को भक्त कवि मानने के पीछे तर्क:
विद्यापति के पद श्रृंगारिक या अश्लील होते तो मंदिरों में क्यों गाए जाते? इनको सुनकर चैतन्य महाप्रभु जैसे भक्त मूर्छित क्यों होते?
परवर्ती काल में कृष्णदास, गोविंददास जैसे कवियों ने विद्यापति को भक्त कवि के रूप में ही महत्त्व दिया है।
यदि राधा-कृष्ण के श्रृंगार का विस्तृत वर्णन कर सूर दास भक्त कवि हो सकते हैं तो विद्यापति क्यों नहीं?
विद्यापति ने शिव स्तुति, गंगा स्तुति, काली वंदना, कृष्ण प्रार्थना जैसे भक्तीपरक पदों की भी रचना की है।
विद्यापति को भक्त मानते हुए जार्ज ग्रियर्सन ने लिखा है "राधा जीवात्मा का प्रतीक है और कृष्ण परमात्मा के। जीवात्मा, परमात्मा से मिलने के लिए निरंतर प्रयत्नशील है।"
निष्कर्ष
उपर्युक्त विश्लेषण के आलोक में यह माना जा सकता है कि विद्यापति में श्रृंगार समन्वित भक्ति है। इनके यहाँ लौकिक प्रेम ही इश्वरोन्मुख होकर कहीं-कहीं भक्ति में परिणत हो जाता है। इनकी भक्ति भावना पर अपनी पूर्ववर्ती परंपरा का प्रभाव है साथ ही, प्रेम तत्त्व का सम्मिश्रण भी है।
खुसरो का साहित्य संवेदना एवं शिल्प दोनों स्तरों पर भारत की सामासिक संस्कृति का पोषक है। चर्चा कीजिये।
उत्तर :
हल करने का दृष्टिकोण:
• भूमिका
• खुसरो के साहित्य में संवेदना पक्ष में भारतीय सामासिक संस्कृति
• शिल्प पक्ष में भारतीय सामासिक संस्कृति
• निष्कर्ष
अमीर खुसरो खड़ी बोली हिंदी और उर्दू के पहले कवि तो माने ही जाते हैं। उनकी रचनाएँ न केवल संवेदना बल्कि शिल्प के स्तर पर भी भारतीय सामाजिक संस्कृति की द्योतक है। इसके कुछ उदाहरण निम्नलिखित हैं-
संवेदना पक्ष में भारतीय सामासिक संस्कृति:
गुरु का महत्व-
प्रसिद्ध सूफी संत हजरत निजामुद्दीन ओलिया अमीर खुसरो के गुरु थे। गुरु का उनके जीवन पर विशेष प्रभाव था। गुरु की मृत्यु के पश्चात वह लिखते हैं-
“गोरी सोवे सेज पर मुख पर डारे केस!
चल खुसरो घर आपने रैन भई चहुँ देस!!”
गुरु की यह महत्ता भारतीय संस्कृति में पुरातन काल से विद्यमान रही है, जिसका प्रमाण हमें अलग-अलग समय के ग्रंथों से मिलता ही है।
धार्मिक एवं बाह्य आडंबरों पर चोट-
खुसरो की सामाजिक चेतना उनके साहित्य में दिखती हैं। जिस प्रकार सिद्ध-नाथ एवं बाद में भक्तिकालीन कवियों ने धार्मिक आडंबरों पर प्रहार किया था उसी प्रकार खुसरो भी पाखंडी चरित्र का पर्दाफाश करते हुए लिखते हैं-
“ उज्जवल बरन, अधीन तन, एक चित्त दो ध्यान
देखन में तो साधु है, निपट पाप की खान”
सौंदर्य एवं प्रेम के कवि-
अमीर खुसरो की कविताएँ सौंदर्य एवं प्रेम की कविताएँ हैं। उन्होंने भारतीय आध्यात्म से प्रेम व सौन्दर्य का विकास किया। उदाहरण के तौर पर-
“खुसरो दरिया प्रेम की उलटी वाकी धार!
जो उतरा सो डूब गया, जो डूबा सो पार!!”
नारी चेतना/ लोक जीवन काव्य-
भारतीय समाज में प्रयुक्त होने वाले गंवई शब्द जैसे- कुम्हार, चौपाई, पलंग, हांडी, चाक इत्यादि उनकी रचनाओं में दिखते हैं। साथ ही यहाँ की लौकिक परंपराएँ भी उनकी कलम का विषय बनती हैं। जैसे बेटी के विवाह के पश्चात उसकी विदाई का हृदय स्पर्शी विवरण-
“काहे को बियाहे विदेश, सुन बाबुल मोरे.. .”
शिल्प पक्ष में भारतीय संस्कृति की झलक:
भाषिक समन्वय-
खुसरो एक तरफ ठेठ ब्रजभाषा के साथ शुरुआती खड़ी बोली का मिश्रण करते हैं तो दूसरी तरफ फारसी के साथ हिंदी का मिश्रण कर उर्दू जैसे भाषा को जन्म देते हैं, जो भारतीय सामाजिक संस्कृति का अनन्य उदाहरण है। भाषा के स्तर पर कुछ अद्भुत प्रयोग में उन्होंने शुद्ध फारसी एवं शुद्ध ब्रजभाषा को एक ही कविता में पिरो दिया है। जैसे-
“जे हाल मिसकी मकुन तगाफुल,
दुराय नैना बनाय बतियाँ…"
छंद वैविध्य-
खुसरों के साहित्य में छंद वैविध्यता की प्रधानता है। उन्होंने दोहे, सुखने, पहेलियाँ, मुकरियाँ, ढकोसले इत्यादि सब में अपनी उपस्थिति दर्ज की है। इसी तरह हम अन्य आदिकालीन साहित्य देखें तो ‘पृथ्वीराज रासों’ कई प्रकार के छंद उपयुक्त हुए हैं, सिद्ध एवं नाथों में छंद एवं लय की एक समृद्ध परंपरा रही है।
न सिर्फ साहित्य रचना बल्कि संगीत में भी खुसरों ने अरबी एवं हिंदुस्तानी संस्कृति को एक ही छत के नीचे ला दिया। उदाहरण के तौर पर भारतीय संस्कृति का वाद्य यंत्र वीणा एवं अरबी के तंबूरा को मिलाकर उन्होंने सितार का आविष्कार किया। अतः हम कह सकते हैं कि अमीर खुसरो सही मायने में भारतीय सामासिक संस्कृति के वाहक हैं।
‘सिद्ध एवं नाथ साहित्य ने हिन्दी साहित्य को न केवल संवेदना के स्तर पर बल्कि शिल्प के स्तर पर भी प्रभावित किया है।’ व्याख्या कीजिये।
उत्तर :
हल करने का दृष्टिकोण:
• भूमिका
• हिन्दी साहित्य में संवेदना के स्तर पर सिद्ध एवं नाथ साहित्य का योगदान
• हिन्दी साहित्य में शिल्प के स्तर पर सिद्ध एवं नाथ साहित्य का योगदान
• निष्कर्ष
सिद्ध एवं नाथ साहित्य आदिकालीन हिन्दी साहित्य का एक प्रमुख भाग है। हालाँकि इस बात पर विद्वानों में पर्याप्त विवाद है कि सिद्ध एवं नाथ साहित्य हिन्दी साहित्य में शामिल हैं या नहीं। आचार्य शुक्ल ने इन्हें सांप्रदायिक साहित्य कह कर हिन्दी साहित्य क्षेत्र से बहार रखा है जबकि साहित्य के संदर्भ में यह देखना चाहिये कि वह संवेदना एवं शिल्प के स्तर योगदान दे रहा है या नहीं। सूक्ष्म दृष्टि से देखें तो सिद्ध एवं नाथ साहित्य का हिन्दी साहित्य के संवेदना एवं शिल्प के क्षेत्र में व्यापक योगदान है:-
संवेदना के स्तर पर:
सिद्ध एवं नाथ साहित्य में गुरु को विशेष महत्त्व दिया गया है, गुरु की ऐसी ही महत्ता आगे चलकर भक्तिकाल में देखने को मिलता है, जहाँ कबीर कहते हैं-
“गुरु गोविंद दोऊ खड़े, काके लागूँ पांय”
सिद्धों एवं नाथों दोनों ने ही वैदिक परम्पराओं एवं बाह्य आडंबरों का विरोध किया है जैसे-
“आगम वेअ पुणेही पंडिअ माण वहन्ति…”
इसी प्रकार कबीर कहते है:
“पाथर पूजे हरि मिले तो मैं पूजूं पहाड़…”
दोनों प्रकार के साहित्य में साधनात्मक रहस्यवाद की प्रधानता है एवं इसके लिये एक अलग प्रकार की भाषा जिसे पंडित महामहोपाध्याय हरप्रसाद शास्त्री ने ‘संधा भाषा’ कहा है, उपयोग में लाया है। उदाहरण के तौर पर-
“का आ तरुवर पंच बिडाल
चंचल चीये पैठो काल”
स्त्री के प्रति जहाँ सिद्ध परंपरा में भोगवादी दृष्टिकोण है वहीं नाथों एवं भक्तिकालीन संत परंपरा में स्त्री का साथ त्याज्य है।
शिल्पगत योगदान
सिद्ध एवं नाथ साहित्य में अर्द्ध-मागधी अपभ्रंश का प्रयोग हुआ है जिससे आगे चलकर पूर्वी हिन्दी भाषा का विकास हुआ।
सिद्ध एवं नाथ साहित्य में आंतरिक अनुभूतियों को व्यक्त करने हेतु जिस संधा भाषा का प्रयोग हुआ है आगे चलकर भक्तिकाल में ज्ञानाश्रयी संत काव्यधारा में परिलक्षित हुई है।
हिन्दी साहित्य की छंद परंपरा सिद्ध एवं नाथ साहित्य के कारण ही समृद्ध हुई है।इनके साहित्य में छंद के विभिन्न रूप प्रयुक्त हुए हैं, जैसे- दोहा, सोरठा, रोला इत्यादि। साथ ही, मुक्तक काव्यरूप की परंपरा, जैसे- चर्यापद, भी इन्हीं से लिया गया है। उलटबांसियों का प्रयोग भी सिद्ध एवं नाथ परंपरा की दें है।
इस तरह हम कह सकते हैं कि जिन छंद व लय को सिद्धों एवं नाथों ने संघर्ष से प्राप्त किया वह हिन्दी भाषा में सहज ही उपलब्ध हो सकीं। सिद्ध-नाथ की सहित्यिक परम्परा से अलग हटकर हम हिन्दी की विकास की कल्पना नहीं कर सकते हैं।